Žrtve Sadamovog terora (8/5/03) - 2003-05-08
Srušeni su kipovi Sadama Huseina. Iza njega su ostala sjećanja na užase koje irački građani više nikada ne žele doživjeti.
U udaljenom kutu Bagdadske policijske akademije postoji zatvor koji je sve donedavno bio privatni zatvor Udaya Huseina, najstarijeg sina Sadama Huseina. Stotine zatvorenika držani su tamo u tamnim, pretrpanim ćelijama. Među njima su bili i članovi nogometne reprezentacije Iraka – zatočeni zbog gubitka utakmice s reprezentacijom Katara, zatim vozači koji nisu dali prednost u prometu automobilu Udaya Huseina te poslovni ljudi koji su odbili platiti novčane iznose koji su od njih iznuđivani, kao i bilo tko drugi tko nije bio po volji Udayu Huseinu. To je samo jedan od brojnih zatvora koji je režim Sadama Huseina koristio za teroriziranje iračkog naroda. Užasi počinjeni u njima urezani su u sjećanje mnogobrojnih Iračana, medju njima i iračkog izbjeglice Maha Alattara. "U ovim mučilištima vidjeli smo mlinove za mljevenje ljudskog mesa. Vidjeli smo bazene s kemikalijama u kojima bi oni razgradili ljudsko tijelo. Vidjeli smo prostorije koje su bile posebno namijenjene za seksualno zlostavljanje. Brojne žene stavljene su u ove zatvore u Iraku kada im je bilo 15 ili 14 godina. Izašle su mnogo godina kasnije, s troje, četvoro ili petoro djece - sve zbog silovanja," rekao je. Tajna policija Sadama Huseina ubila je na tisuće Iračana. Govoreći o ovoj temi predsjednik George Walker Bush je naglasio da se rođaci ubijenih sjećaju tog terora. "Razgovarao sam s Najdom Egaily, sunitskom muslimankom iz Basre koja je prije pet godina preselila u Sjedinjene Države. Najda je naučila koju cijenu plaća disident u Iraku 1998. godine, kada je njen zet ubijen nakon što se nasmijao jednoj šali na račun Sadama Huseina, koja je izgovorena u jednoj kući koja je bila prisluškivana. U Iraku, kaže Najda, nikada nismo nikome mogli govoriti o Sadamu Huseinu – morali smo biti sigurni da su prozori zatvoreni. Sada su prozori otvoreni," kazao je predsjednik. Sadamova mašinerija terora je nestala. Sada su irački građani slobodni obnoviti svoje živote i uspostaviti demokratske institucije kako bi se zaštitilo novoosvojenu slobodu. Amerikanci su zbog toga zadovoljni, rekao je predsjednik Bush. "Ljudi koji žive u Iraku zaslužuju iste slobode koje vi i ja uživamo ovdje u Americi. Nakon višegodišnje tiranije, napokon je stigla sloboda,” rekao je. Srušeni su kipovi Sadama Huseina. Iza njega su ostala sjećanja na užase koje irački građani više nikada ne žele doživjeti.